་དང་ཁུ་ཚུར་དཔུང་པ་ལ་བརྡེག དེ་འདྲ་བ་ལན་གསུམ་བྱའོ། །གཡོན་པའང་དེ་བཞིན་དུ་བྱའོ། །དེ་ནས་ལག་པ་གཉིས་ཀ་མཉམ་དུ་པུས་མོའི་སྟེང་དུ་ཤད་དེ་བརྐྱངས། ཚུར་བསྐུམ་པ་དང་ཁུ་ཚུར་ནུ་སྟེང་དུ་བརྡེག དེ་འདྲ་བ་ལན་གསུམ་བྱའོ། །དེ་ནས་ལག་པ་གཉིས་ཀས་མགོ་བོ་ལ་བསྐོར་ནས་གཡས་གཡོན་ཐད་ཀར་ཤད་ཤད་བརྐྱང་བ་གསུམ་བྱའོ། །དེ་རྣམས་ལ་ཕར་སྐྱོང་ཙ་ན་སོར་མོ་རྣམས་ཀྱང་བརྐྱང་བར་བྱའོ། །དེ་ནས་ལག་པ་གཉིས་ཀྱི་མཐིལ་པུས་མོ་ལ་བཀབ་ནས། འཕོངས་ས་དང་མ་བྲལ་བའི་ངང་ནས། དཔུང་པ་གཡས་པ་པུས་མོ་གཡོན་པ་ལ་རེག དཔུང་པ་གཡོན་པ་པུས་མོ་གཡས་པ་ལ་རེག་པ་དེ་འདྲ་བ་ལན་གསུམ་བྱའོ། །དེ་རླུང་མི་ཐུབ་ན་དལ་བུས་བཏང་། ཡང་རླུང་བཟུང་ནས་ལངས་ཏེ་ཁུ་ཚུར་སྙིང་གར་བསྣོལ། རྐང་པ་གཡས་པ་མདུན་དུ་ལན་གསུམ་དཀྲུག གཡོན་པ་རྒྱབ་ཏུ་ལན་གསུམ་དཀྲུག དེ་ནས་གཡས་པ་རྒྱབ་ཏུ་ལན་གསུམ་དཀྲུག དེ་ནས་གཡོན་པ་མདུན་དུ་ལན་གསུམ་དཀྲུག དེ་ནས་རྐང་པ་གཡས་པས། གཡོན་པའི་བྱིན་པ་ཡར་ཤུད་དེ་པུས་མོའི་ཐད་སླེབ་པ་དང་། མདུན་ན་ཕར་བསྐོར་ཏེ་གཡས་སུ་བསྐུམ་བྱས་ནས། གཡོན་པའི་པུས་མོའི་ཐད་ན་ཕར་ཤན་ཤད་དཀྲུགས་པ་ལན་གསུམ་བྱའོ། །གཡོན་པའང་གཡས་པའི་བྱིན་པ་ནས་ཡར་ཤུད་དེ་པུས་མོའི་ཐད་དུ་སླེབ་པ་དང་མདུན་ནས་ཕར་བསྐོར་ཏེ་གཡོན་དུ་བསྐུམ་བྱས་ཏེ་གཡས་པའི་པུས་མོའི་ཐད་ན་ཕར་ཤད་ཤད་དཀྲུག་པ་ལན་གསུམ་བྱའོ། །དེ་ནས་སྟན་ལ་འདུག་ནས་རྡོ་རྗེ་སྐྱིལ་ཀྲུང་བཅས་ཏེ་ཁུ་ཚུར་སྙིང་གར་བསྣོལ་ནས་རླུང་དལ་བུས་བཏང་ངོ་། །ཉེར་བདུན་པ་ནི། ཧྃ་པ་པཀྵི་ལག་གཉིས་རྐང་པ་ཡིན། །ནང་དུ་བཅུག་ལ་རྐང་པ་བསྐུམས་ནས་ནི། །ལག་པ་གཉིས་ལ་ལུས་ཀྱི་ལྕིད་བསྐུར་བ། །ངང་པའི་གཤོག་པ་ལྟ་བུའི་འཁྲུལ་འཁོར་ཡིན། །ཞེས་པ་ལྟར། རྡོ་རྗེ་སྐྱིལ་ཀྲུང་ཁུ་ཚུར་སྙིང་ཁར་བསྣོལ་ནས་རླུང་འབུད་ཅིང་བཟུང་། དེ་ནས་ཁུ་ཚུར་གཉིས་བརླའི་ནང་དུ་གཤིབས་ཏེ་ས་ལ་བཙུགས་ནས་གྲུ་མོ་གཉིས་བསྲང་ལ་སྦྱར། དེ་ནས་ལུས་ཀྱི་ལྕིད་བསྐུར་ཏེ་རྐང་པ་གཉིས་བསྐུམས་པ་གྲུ་མོའི་ཐད་ཙམ་དུ་བཏེག་ལ་སྐུམ་མེ་འདུག་པའོ། །རྗེས་འདྲ། ཉེར་བརྒྱད་པ་ནི། རྡོ་རྗེ་སྐྱིལ་ཀྲུང་སྒྱིད་ཁུང་བར་ན་མར། །ལག་གཉིས་བཙངས་ཏེ་མ་ཤོང་ཕྱི་ནས་ཀྱང་། །ལག་པ་གཉིས་ལ་ལུས་ཀྱི་ལྕིད་བཀལ་བ། །ཧྃ་པ་ཞེས་པ་དང་པོའི་འཁྲུལ་འཁོར་ཡིན། །ཞེས་པ་ལྟར། རྡོ་རྗེ་སྐྱིལ་ཀྲུང་ཁུ་ཚུར་སྙིང་ཁར་བསྣོལ་བས་རླུང་འབུད་ཅིང་བཟུང་། དེ་ནས་རྡོ་རྗེ་སྐྱིལ་ཀྲུང་བཅས་པའི་སྒྱིད་ཁུང་བར་ན་མར་ལག་པ་གཉིས་བཅུག་སྟེ་ལུས་ཀྱི་ལྕིད་བསྐུར་ལ་རྐང་པ་གཉིས་བསྐུམ། རོ་སྟོད་དྲང་པོར་བསྲང་སྟེ་སྡོད་པའོ། །དེ་རྗེས་འདྲ། ཉེར་གསུམ་ནི། ཁ་ཕུབ་ལུས་པོ་བརྐྱངས་པའི་དཔུང་པ་དང་། །གྲུ་མོ་བྲང་དང་ལྟོ་སྦྱར་ལག་གཉིས་ལ། །ལུས་ཀྱི་ལྕིད་བསྐུར་མགོ་དང་རྐང་པ་གཉིས། །རེ་མོས་ས་ལ་ཐུག་པ་ཊྃ་གི་ཡིན། །ཞེས་པ་ལྟར། རྡོ་རྗེ་སྐྱིལ་ཀྲུང་སྙིང་གར་བསྣོལ་བས་རླུང་འབུད་ཅིང་བཟུང་། དེ་ནས་རྡོ་རྗེ་སྐྱིལ་ཀྲུང་བཤིག་ཅིང་སྟན་ལ་གདབ་ནས་ལངས་ཏེ། ཁུ་ཚུར་གཉིས་ས་ལ་གཤིབས་ཏེ་བཙུགས། གྲུ་མོ་གཉིས་བྲང་ལ་སྦྱར་བ་ལ་ལུས་ཀྱི་ལྕིད་བཀལ། རྐང་པ་གཉིས་རྒྱབ་ཏུ་གཤིབས་ཏེ་བརྐྱངས། དེ་ནས་རྐང་པ་གཉིས་བཏེགས་ཏེ་དཔྲལ་བ་ས་ལ་རེག་ཙམ་ཞིག་བྱ། ཡང་དཔྲལ་བ་བཏེགས་ཏེ་རྐང་པ་ས་ལ་རེག་ཙམ་ཞིག་བྱ། དེ་འདྲ་བ་ལན་གསུམ་བྱའོ། །རྗེས་འདྲ། སུམ་ཅུ་པ་ནི། རྡོ་རྗེ་སྐྱིལ་ཀྲུང་སྒྱིད་པ་གཉིས་ཀྱི་བར། །ལག་པ་བཙངས་ཏེ་མ་ཤོང་པུས་མོར་འཁྱུད། །མགོ་བོ་བཀུག་པའི་རྣ་བ་ལག་པས་བཟུང་། །ཀུམ་པ་ཞེས་བྱ་བུམ་པའི་འཁྲུལ་འཁོར་ཡིན། །ཞེས་པ་ལྟར། རྡོ་རྗེ་སྐྱིལ་ཀྲུང་ཁུ་ཚུར་སྙིང་གར་བསྣོལ་བས་རླུང་འབུད་ཅིང་བཟུང་། དེ་ནས་སྒྱིད་ཁུང་གཉིས་ཀྱི་ནང་ན་མར་ཁུ་ཚུར་གཉིས་བརྫངས་ཏེ། མགོ་བོ་མར་བཀུག་པའི་རྣ་བ་གཉིས་ལག་པ་གཉིས་ཀྱི་མཐེབ་མཛུབ་བཟུང་ནས་སྡོད་པའོ། །སྒྱིད་ཁུང་ན་མར་ལག་པ་མ་ཤོང་ན་ལག་པ་གཉིས་པུས་མོ་གཉིས་ཀྱི་ཕྱི་ནས་འཁྱུད་དེ་རྣ་བ་གཉིས་འཛིན་ནོ། །རྗེས་འདྲ། སོ་གཅིག་པ་ནི། འཁྲུལ་འཁོར་ཐམས་ཅད་དེ་དང་འདྲ་བ་ལས། འོན་ཀྱང་ལག་གཉིས་ལྟག་པའི་སྟེང་དུ་བསྣོལ། །ཀུར་མ་ཞེས་བྱ་ཆུ་སྲིན་འཁྲུལ་འཁོར་ཏེ། །ཞེས་པ་ལྟར། ལུས་ཀྱི་བཅའ་ཐབས་རླུང་འཛིན་པ་སོགས་སྔ་མ་བཞིན་ལ། ལག་པ་གཉིས་ལྟག་པ་བསྣོལ་ནས་སྡོད་པའོ། །རྗེས་འདྲ། སོ་གཉིས་པ་ནི། སེང་གེ་རྣམ་རོལ་དག་དང་སུམ་ཅུ་གཉིས། །དེ་ལྟར་དེ་དག་ཀུན་ལ་ཁ་སྦྱར་ཏེ། །དམིགས་ཀྱིས་བསྟན་པ་དག་ནི་མ་གཏོགས་སོ། །མཇུག་ཏུ་བསྟན་པའི་འཁྲུལ་འཁོར་དྲུག་པོ་ནི། །ནད་རྣམས་ཐམས་ཅད་སེལ་བའི་མན་ངག་ཡིན། །ཞེས་པ་ལྟར། རྡོ་རྗེ་སྐྱིལ་ཀྲུང་ཁུ་ཚུར་སྙིང་གར་བསྣོལ་བས་རླུང་འབུད་ཅིང་བཟུང་། དེ་ནས་ལག་པ་གཉིས་ཀྱི་མཛུབ་མོས་མིག་བསྡམས། གུང་མོ་གཉིས་ཀྱིས་སྣ་བུག་གཉིས་བསྡམས། མཐེ་ཆུང་དང་སྲིན་ལག་གཉིས་ཀྱིས་མཆུ་བསྡམས། མཐེ་བོང་གཉིས་ཀྱིས་རྣ་བ་གཉིས་ནང་དུ་བལྟབས་ནས་བསྡམས། གྲུ་མོ་གཉིས་དྲང་པོར་བསྲངས། དེའི་ངང་ནས་སྟོད་གཡས་སུ་བསྐོར་བ་གསུམ། གཡོན་དུ་བསྐོར་བ་གསུམ། དེ་ནས་རླུང་ཕྱིར་དྲག་ཏུ་གཏོང་བ་དང་། ཁ་མིག་རྣམས་བགྲད་པ་དང་། ངག་གིས་ཧས་སྒྲ་དྲག་ཏུ་བརྗོད། ལག་པ་གཉིས་བྱ་གཤོག་ལྟར་བརྐྱངས། མགོ་དང་རོ་སྟོད་དྲག་ཏུ་དཀྲུག་པ་དུས་གཅིག་ཏུ་བྱའོ། །དེ་ལྟར་ན་ཡན་ལག་ལྔ་སྦྱོང་འཁྲུལ་འཁོར་ལྔ་རུ་བགྲངས་པས་སུམ་ཅུ་རྩ་གཉིས་སོ། །འཁྲུལ་འཁོར་ཐམས་ཅད་བསྒོམ་པར་འདོད་པར་གྱུར་ན། རིམ་དང་རིམ་བཞིན་དཀྲུག་པ་དགུ་བཅུ་དྲུག །གཅིག་དང་གཉིས་དང་གསུམ་དང་བཞི་ཡི་བར། །ཇི་ལྟར་ནུས་པ་སྦྱངས་ན་སངས་རྒྱས་འགྲུབ། །ཅེས་པ་ལྟར། ཐོག་མར་ཛ་ལན་དྷ་ར་ནས་སེང་གེ་རྣམ་རོལ་གྱི་བར་དཀྱུས་སུ་ཐེངས་གཅིག ཡང་སེང་གེ་རྣམ་རོལ་ནས་ཛ་ལན་དྷ་རའི་བར་ཡར་ཟློག་སྟེ་ཐེངས་ཅིག ཡང་དཀྲུགས་ནས་སུམ་ཅུ་རྩ་གཉིས་རྫོགས་པར་བྱ་སྟེ་དེ་ལྟར་དགུ་བཅུ་རྩ་དྲུག་བྱའོ། །ཡང་ན་ན་བ་ལི་གཉིས་གཅིག་ཏུ་བྱ། །རླུང་གི་སྦྱོར་བ་རྣམ་བདུན་བསྣན་པ་ཡིས། །རྣལ་འབྱོར་ཕྲིན་ལས་སུམ་ཅུ་རྩ་གཉིས་ཏེ། །ཐུན་མོང་དག་ཏུ་འདི་ཙམ་གསུངས་པ་ཡིན། །དེ་དག་རེ་རེ་དག་གི་ཕན་ཡོན་ནི། །སྲོག་རྩོལ་འཆི་བསླུ་སྐྲ་དཀར་གཉེར་མ་སེལ། །སྲོག་ནས་བཏང་བས་ཚེ་རིང་བདུད་རྩི་འཕེལ། །གཉིས་ཀ་ནས་བཏང་མགོ་ནད་མིག་ནད་སེལ། །ཁ་ནས་སྒྲ་བཅས་སྦྲུལ་གདུག་ཚད་ནད་སེལ། །སྲོག་ནས་བཏང་བས་མ་ཞུ་ཚད་ནད་སེལ། །ཁ་ནས་སྒྲ་མེད་བད་ཀན་མ་ཞུ་སེལ། །ཁ་སྦྱར་གྱིས་ནི་ནད་ཀུན་སེལ་བར་འགྱུར། །དེ་ལྟར་སྦྱངས་པས་གེགས་མེད་ཏིང་ངེ་འཛིན། །མྱུར་དུ་སྐྱེ་ཞེས་བླ་མའི་གསུང་ལས་ཐོས། །ཛ་ལན་དྷ་རའི་ཞལ་ཤེས་འཁྲུལ་འཁོར་ནི། །ལག་གཉིས་བསྣོལ་བས་རྐང་པའི་མཁྲིག་མ་བཟུང་། །བསྣོལ་མཚམས་མགོ་བོ་བཞག་ལ་ཚངས་རར་དགུག །ཙཽ་རང་ག་ཡི་ཞལ་ཤེས་འཁྲུལ་འཁོར་ནི། །སྐྱིལ་ཀྲུང་རྡོ་རྗེ་བསྡམས་པའི་སྙིང་གར་བཙིར། །གྲུ་མོ་རྒྱབ་ཏུ་མ་ཞུམ་མདུན་རྒྱབ་ཀྱི། །དཀྱིལ་དུ་གྲུ་མོ་སླེབ་པས་གཡས་གཡོན་གཅུ། །ཛ་ཏྲའི་ཞལ་ཤེས་འཁྲུལ་འཁོར་འདི་ཉིད་ནི། །སྐྱིལ་ཀྲུང་ལག་གཉིས་བསྣོལ་བས་གྲུ་མོ་བཟུང་། །མཁའ་ལ་བཏེགས་ཏེ་གཡས་གཡོན་སྟེང་འོག་བསྐོར། །དེ་ཉིད་གཡས་སུ་དགང་སྟེ་གཡོན་དུ་དཀྲུག །གཡོན་པའང་དེ་བཞིན་གྲངས་མཉམ་ཤེས་པར་བྱ། །དེ་ཉིད་སྤྱི་བོར་བཏེགས་ཏེ་ཕོ་བ་བརྡུངས། །སྐྱིལ་ཀྲུང་ལག་གཉིས་བསྣོལ་བས་དཔུང་པ་བཟུང་། །ལྷེང་སྣར་གྲེ་མོ་སྟེང་འོག་རེས་མོས་བརྡེག །རྐང་ནད་སེལ་བའི་ཞལ་ཤེས་འཁྲུལ་འཁོར་ནི། །རླུང་བཟུང་ལངས་ལ་ལུས་པོ་དྲང་པོར་བསྲངས། །ཁུ་ཚུར་གཉིས་ཀྱིས་ཨོས་ཀོ་བཏེགས་བྱས་ནས། །པུས་མོ་མདུན་དུ་མ་གུག་རྐང་གཉིས་གཤིབས། །རྒྱབ་འགྲོས་མདུན་འགྲོས་གཉིས་ཀ་འཕག་ཅིང་བྱ། །རྐང་པའི་ནད་ལ་མཆོག་ཏུ་ཕན་པ་ཡིན། །ཞལ་ཤེས་འཁྲུལ་འཁོར་མ་ལུས་བསྟན་ཟིན་ཏོ། །ས་ཕལ་ཏ་ྀཨཚཿ ཞེས་པ་འདི་ནི། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་ཟབ་ལམ་གྱི་སྙིང་པོ། རྩ་རླུང་འཁྲུལ་འཁོར་གྱི་ལམ་ལ་བརྟེན་ནས་རྡོ་རྗེ་འཆང་ཆེན་པོའི་གོ་འཕང་ཐོབ་པར་བྱེད་པའི་ཐབས་འདི་ཉིད་ནི། སྔོན་བྱོན་བླ་མ་གོང་མས་མཛད་པའི་ཡིག་ཆ་དང་ལུས་དཔེ། གྲུབ་ཆེན་བུདྡྷ་ཤྲཱིས་མཛད་པའི་འཕྲིན་ལས་སོ་གཉིས་ཀྱི་སྡོམ་ཚིག་དང་གཞུང་། སྔགས་འཆང་ཆོས་ཀྱི་རྒྱལ་པོ་ཀུན་དགའ་རིན་ཆེན་གྱིས་བྱས་འགྱུར་གྲུབ་ཆེན་ཀུན་དགའ་བ་ལ་ཕྱག་ལེན་གསུང་བགྲོས་དང་བཅས་པ་གནང་བ་ཟིན་བྲིས་སུ་མཛད་པའི་ཡིག་ཆ། རྗེ་བཙུན་ལེགས་པའི་འབྱུང་གནས་ཀྱི་རྡོ་རྗེ་འཆང་ཀུན་དགའ་དབང་ཕྱུག་གིས་གསུང་ངག་རིན་པོ་ཆེ་གསུང་བའི་སྐབས་སུ་ཟིན་བྲིས་སུ་མཛད་པའི་ཡན་ལག་ལྔ་སྦྱོང་གི་ཡི་གེ གཞན་ཡང་ལུས་སྦྱོང་ཉི་ཤུ་པའི་སྡོམ་ཚིག་ལག་ལེན་བྱ་ཚུལ་དང་བཅས་པ་རྣམས་ཀྱི་དོན་གྱི་སྙིང་པོ་བསླངས་ཤིང་། ཁྱད་པར་རང་ཉིད་བྱས་འགྱུར་རྡོ་རྗེའི་རི་ཁྲོད་དུ་རིམ་གཉིས་ཀྱི་ལམ་ལ་འབད་རྩོལ་ལྷུར་བྱ་བའི་སྐབས། བླ་མ་དང་ཆོས་སྐྱོང་སྲུང་མའི་ཚོགས་ལ་གསོལ་བ་དྲག་ཏུ་བཏབ་པས། དེ་དག་གི་ཐུགས་རྗེ་ཆེན་པོའི་བྱིན་རླབས་ལ་བརྟེན་ནས། བྱང་ཕྱོགས་རིགས་ལྡན་ཆོས་ཀྱི་རྒྱལ་པོའི་དྲུང་དུ་ཉེ་བར་གནས་པའི་རྣལ་འབྱོར་པ་བགྲེས་པོ་ཞིག་སྒོ་སྐྱེལ་གྱི་ཚུལ་དུ་སྒྲུབ་གནས་ཁྱད་པར་ཅན་ཉིད་མཇལ་བ་དང་། གནས་འབྲེལ་ཞག་ཁ་ཡར་ཞིག་མཛད་པའི་སྐབས། ས་སྐྱ་པའི་ཡབ་ཆོས་རྩ་རླུང་འཁྲུལ་འཁོར་གྱི་ཕྱག་ལེན་རྣམ་པར་དག་པ་འདི་རྣམས་ཞིབ་རྒྱས་སུ་བསྩལ་ཅིང་། རང་གིས་ཀྱང་བློ་ལ་འཇགས་པར་བྱས་ཤིང་། ཁྱད་པར་དཔལ་ས་སྐྱ་པ་ཆེན་པོ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་དྲུང་དུ། ཆོས་ཀྱི་རྗེ་ཨེ་ཝྃ་པ་ཆེན་པོ་ཤར་ཆེན་བྱམས་པ་ཀུན་དགའ་བཀྲ་ཤིས་གཉིས་ཀྱིས་ལམ་འབྲས་བུ་དང་བཅས་པའི་ཟབ་ཁྲིད་རྒྱས་པར་གནང་བའི་སྐབས་སུ། གསུང་ངག་རིན་པོ་ཆེ་དང་སྐུའི་རྣམ་འགྱུར་གྱིས་བརྡ་སྟོན་མཛད་པ་རྣམས་ཀྱང་བློ་ལ་ངེས་པར་བྱས་ཤིང་། དེ་རྣམས་ཀྱི་ཚིག་དོན་ཕྱག་ལེན་དང་བཅས་པ་ཕྱོགས་གཅིག་ཏུ་བསྡེབས་པའི་ལེགས་བཤད་འདི་ནི། ཆོས་དེ་ཉིད་ལ་དོན་དུ་གཉེར་བའི་བཙུན་པ་ལོའི་རིགས་སུ་སྐྱེས་པའི་རྣལ་འབྱོར་པ་པུཎྱ་དྷྭ་ཛས་རང་ཉིད་ཀྱི་དྲན་པ་སོ་ཕྱིར་དང་གཞན་ལའང་ཕན་པའི་བསམ་པ་རྣམ་པར་དག་པས་རྒྱ་གར་བས་སུ་བྷཱ་ནུཿཞེས་པ་ཉི་མའི་ལོ། རྒྱ་ནག་པས་ཆུ་མོ་ལུག་གི་ལོའི་སྐར་མ་ཆུ་སྟོད་ཀྱི་ཉ་བའི་ཟླ་བའི་ཚེས་བཞི། ཡང་དག་པ་རྫོགས་པའི་སངས་རྒྱས་ཀྱིས་བདེན་པ་བཞིའི་ཆོས་འཁོར་བསྐོར་བའི་དུས་བཟང་ཁྱད་པར་ཅན། རེས་གཟའ་ཉི་མ་དང་། རྒྱུ་སྐར་རྟ་ཆུང་གི་མེ་ནང་འཕྲད་པའི་གཟའ་སྐར་ཤིས་པའི་ཉིན། དཔལ་ལྡན་ས་སྐྱ་ཡོན་ཏན་རིན་པོ་ཆེ་དུ་མའི་འབྱུང་གནས་ཀྱི་ཆོས་གྲྭ་ཆེན་པོའི་དགའ་ལྡན་བླ་བྲང་དུ་ལེགས་པར་སྦྱར་བ་འདིས་བདག་གཞན་གྱི་ལུས་ཀྱི་རྩ་མདུད་རྣམས་རིམ་པས་གྲོལ་ནས་ས་དང་ལམ་ཐམས་ཅད་བགྲོད་དེ། རྒྱལ་བ་རྡོ་རྗེ་འཆང་ཆེན་པོའི་གོ་འཕང་ཚེ་འདི་ཉིད་ལ་མྱུར་དུ་ཐོབ་པར་གྱུར་ཅིག འདིར་སྨྲས་པ། བིརྺའི་གཞུང་བཟང་རྡོ་རྗེ་ཚིག་རྐང་དང་། །ས་སྐྱའི་བླ་ཆེན་རྣམས་ཀྱིས་ལེགས་བཀྲལ་བའི། །སྙན་བརྒྱུད་གསུང་རབ་མཆོག་ལས་བྱུང་བ་ཡི། །རྩ་རླུང་འཁྲུལ་འཁོར་ལམ་འདི་ཨེ་མ་མཚར། །འོན་ཀྱང་ཟབ་དོན་སྙིང་པོའི་ལམ་བཟང་འདི། །སྙིགས་མའི་དུས་དེར་མཁོ་བ་མིན་ཞེས་པ། །བླུན་པོ་མན་ངག་བྲལ་བ་འགའ་སྨྲས་མོད། །བློ་ལྡན་སྙིང་པོའི་གདམས་ངག་འདིར་འབད་ན། །ཐུན་མོང་དག་ཏུ་ལུས་བདེ་ངལ་དུབ་མེད། །འགྲོ་ཚེ་རྟ་འདྲ་ཁུར་ཚེ་གླང་ཆེན་ལྟར། །སྟོབས་དང་ལྡན་ཞིང་ས་ལམ་བགྲོད་ནུས་པའི། །མྱུར་ལམ་འདི་ལ་བརྩོན་པར་བྱེད་པ་རིགས། །ཞེས་ཀྱང་སྨྲས་སོ། །ཞིབ་ཏུ་རླུང་འཛིན་ཚུལ་ཕྱག་ལེན་ཕྲ་མོ་དང་བཅས་པ་རྣམས་བླ་མའི་གསུང་ལས་ཤེས་པར་བྱའོ། །དེ་ལྟར་གསུང་ངག་རིན་པོ་ཆེ་འཆད་ཅིང་ཉམས་སུ་ལེན་པ་ལ་མེད་ཐབས་མེད་པའི་འཁྲུལ་འཁོར་གྱི་ལག་ལེན་བཀླགས་ཆོག་མ་འདི་ནི། བླ་མ་གོང་མ་རྣམས་ཀྱི་གསུང་རབ་དང་ཕྱག་ལེན་བཞིན་གདན་ས་ཆེན་པོའི་བརྒྱ་ཚོ་དཔོན་གྱི་བླ་མ་ཆོས་རྗེ་བསོད་ནམས་རྒྱལ་མཚན་གྱིས་ལག་ལེན་ཟིན་བྲིས་ཀྱི་ཚུལ་དུ་བཀོད་འདུག་པ་ལ། སླར་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་ཡིག་ཆ་འདི་ལ་ཞིབ་ཏུ་བལྟས་ནས་སྔར་རང་གིས་བྱས་པའི་འཁྲུལ་འཁོར་གྱི་ཡིག་ཆ་དེ་ཅུང་ཟད་མང་ཆེས་པས་དེ་ཉིད་ཀྱི་སྙིང་པོ་བསྡུས་པ་ལྟ་བུ་ཞིག་འདུག་པས་རང་ཉིད་ཀྱང་བློ་འགྲོ་བར་བྱུང་བ་ནས། བསྟན་བཅོས་དེ་ལ་ཞུས་དག་ཞིབ་ཏུ་བྱས་ནས་རང་གི་བརྩམས་ཆོས་གླེགས་བམ་རྣམས་ཀྱི་གྲྭ་ལ་འཇུག་པའི་ཕྱིར་དབུར་བླ་མ་ཡི་དམ་ལ་རྒྱ་སྐད་ཀྱི་མཆོད་བརྗོད། མཇུག་ཏུ་ཡང་ཚིགས་བཅད་བསྣན་ཏེ། ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་མགྱོགས་པར་སྦྱར་བའི་ཡི་གེ་པ་ནི་དཔྱོད་ལྡན་མི་དབང་རྣམ་རྒྱལ་རྡོ་རྗེས་ཕྱག་སོར་གྱི་འདུ་བྱེད་ལས་བསྐྲུན་པའོ། །འདི་བགྱིས་དགེ་བས་བདག་ཅག་དཔོན་སློབ་རྣམས། །དུས་འདིར་ཚེ་རིང་ནད་མེད་བསམ་དོན་འགྲུབ། །ཕྱི་མ་བླ་མ་ཡི་དམ་ཆོས་སྐྱོང་གི །དག་པའི་ཞིང་དུ་ཐོགས་མེད་ལེགས་བསྐྱལ་ནས། །གཞན་སྟོབས་མཐུ་དེས་བདག་གི་རེ་བ་བཞིན། །ཡིད་བཞིན་འགྲུབ་ནས་རང་དོན་མཐར་ཕྱིན་ཏེ། །གང་འདུལ་སྤྲུལ་པས་དཔལ་ལྡན་ས་སྐྱ་པའི། །བསྟན་པ་དཀར་འཇམ་བྱེད་པའི་མཐུ་ལྡན་ཤོག། །།སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
རྩ་རླུང་འཁྲུལ་འཁོར་ལ་བར